L-Assoċjazzjoni tal-lukandiera qalet li kien hemm titjib fil-profitti tal-lukandi fit-tieni kwart tas-sena bejn April u Ġunju li għadda meta t-turisti f’Malta żdiedu b’disa fil-mija. Dan ħareġ mir-riżultat tal-istħarriġ tal-MHRA. Il-president il-ġdid tal-Assoċjazzjoni tal-Lukandi u r-Ristoranti Matthew Pace qal li r-riżultati jirriflettu titjib sostanzjali fuq dawk li nkisbu fl-istess perjodu tal-2013. Qal li s-setturi kollha tal-lukandi rrappurtaw titjib fl-operat tagħhom. Fl-ewwel diskors uffiċjali tiegħu f’din il-kariga, huwa appella għall-ħidma kollettiva tal-operaturi kollha fis-settur tat-turiżmu biex tkun salvata l-linja nazzjonali tal-ajru l-Air Malta. Il-konklużjonijiet tal-istudju tal-MHRA dwar is-settur tal-lukandi li sar mill-kumpanija Delotte wera titjib notevoli fil-profitti tal-lukandi bejn April u Mejju li komplew jikkonsolidaw ir-riżultati tal-ewwel tliet xhur tas-sena. L-akbar żieda fil-profitti seħħet fil-kategorija tal-lukandi ta’ 4 stilel li laħqet kważi 17 fil-mija. Dan kien l-aktar settur li kellu żieda fir-rata ta’ okkupazzjoni; u anki l-akbar żidiet fid-dħul minn sorsi oħra apparti mill-akkomodazzjoni. L-istudju wera li ż-żieda fil-wasliet bejn April u Ġunju ma kinitx riflessa bl-istess mod fl-għadd ta’ ljieli mqatta’ fil-lukandi li naqsu. Il-president tal-MHRA Matthew Pace spjega li d-diskrepanza kienet attribwita l-aktar għal żieda sostanzjali fit-turisti li għażlu akkomodazzjoni privata waqt li kienu Malta. Il-president tal-MHRA  qal li r-riżultati  fis-settur huma pożittivi iżda ilmenta li għad hemm nies f’karigi awtorevoli li jdumu biex jieħdu deċiżjonijiet. Qal li d-dewmien u l-burokrazija żejda toħloq implikazzjonijiet mingħajr ċans għall-irkuprar għall-operaturi tat-turiżmu, l-impjegati u għall-ekonomija. Sejjaħ għal aktar effiċjenza fil-ħruġ tal-viżi. Qal li l-ħruġ ta’ viżi fiċ-Ċina ddum ġimagħtejn. Qal li s-sitwazzjoni finanzjarja fl-Airmalta trid tiġi indirizzata b’koperazzjoni minn kulħadd. Wissa li t-turiżmu jitlef ruħu jekk tfalli  l-Airmalta.